title: Регламент за изпълнение (ЕС) № 1277/2011 на Комисията от 8 декември 2011 година за изменение на приложение I към Регламент (ЕО) № 669/2009 на Комисията за прилагане на Регламент (ЕО) № 882/2004 на Европейския парламент и на Съвета по отношение на засиления официален контрол върху вноса на някои фуражи и храни от неживотински произход  текст от значение за ЕИП

text:
               9.12.2011

               BG

               Официален вестник на Европейския съюз

               L 327/42

         РЕГЛАМЕНТ ЗА ИЗПЪЛНЕНИЕ (ЕС) № 1277/2011 НА КОМИСИЯТА
   от 8 декември 2011 година
   за изменение на приложение I към Регламент (ЕО) № 669/2009 на Комисията за прилагане на Регламент (ЕО) № 882/2004 на Европейския парламент и на Съвета по отношение на засиления официален контрол върху вноса на някои фуражи и храни от неживотински произход
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 15, параграф 5 от него,
   като има предвид, че:

               (1)

               С Регламент (ЕО) № 669/2009 на Комисията (2) се определят правила относно засиления официален контрол, който следва да се провежда върху вноса на фуражите и храните от неживотински произход, изброени в приложение I към него („списъкът“), на граничните пунктове, през които стоките влизат в териториите, посочени в приложение I към Регламент (ЕО) № 882/2004.

               (2)

               В член 2 от Регламент (ЕО) № 669/2009 се предвижда списъкът да се преразглежда редовно, най-малко веднъж на три месеца, като се вземат под внимание най-малко източниците на информация, упоменати в посочения член.

               (3)

               Наличието и значимостта на инцидентите с храни, за които са постъпили уведомления чрез Системата за бързо предупреждение за храни и фуражи (RASFF), констатациите от проведените от Хранителната и ветеринарна служба мисии в трети страни, както и докладите, които държавите-членки трябва да представят на Комисията на всеки три месеца в съответствие с член 15 от Регламент (ЕО) № 669/2009, относно пратките с фуражи и храни от неживотински произход, сочат, че списъкът следва да бъде изменен.

               (4)

               По-специално списъкът следва да бъде изменен, като от него бъдат заличени вписванията за стоки, за които посочените източници на информация сочат общо удовлетворително ниво на съответствие с приложимите изисквания за безопасност, предвидени в законодателството на Съюза, и за които поради това провеждането на засилен официален контрол вече не е обосновано.

               (5)

               Освен това списъкът следва да бъде изменен, като се намали честотата на официалния контрол за стоките, за които източниците на информация сочат общо подобряване на нивото на съответствие с приложимите изисквания, предвидени в законодателството на Съюза, и за които поради това запазването на съществуващата степен на официален контрол вече не е обосновано.

               (6)

               Поради това вписванията в списъка за определен внос от Аржентина, Доминиканската република, Египет и Индия следва да бъдат съответно изменени.

               (7)

               С оглед на яснотата на законодателството на Съюза е необходимо също така да се направи уточнение в списъка по отношение на вписванията за внос на пресни чушки от Тайланд и на фуражни добавки и премикси от Индия и да се изясни естеството на пиперките от Доминиканската република, Египет и Тайланд.

               (8)

               Измененията в списъка, касаещи заличаването на препратките към стоки и намаляването на честотата на провеждания контрол, следва да започнат да се прилагат възможно най-скоро, тъй като първоначалните основания за безпокойство във връзка с безопасността са били отстранени. Съответно тези изменения следва да се прилагат от датата на влизане в сила на настоящия регламент.

               (9)

               Като се има предвид броят на измененията, които е необходимо да бъдат внесени в приложение I към Регламент (ЕО) № 669/2009, е целесъобразно то да бъде заменено с текста в приложението към настоящия регламент.

               (10)

               Поради това Регламент (ЕО) № 669/2009 следва да бъде съответно изменен.

               (11)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 669/2009 се заменя с текста в приложението към настоящия регламент.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

   Той се прилага от 1 януари 2012 г.
   Независимо от това измененията на следните вписвания в приложение I към Регламент (ЕО) № 669/2009 се прилагат от датата на влизане в сила на настоящия регламент:

               а)

               заличаването на следните вписвания относно:

                           i)

                           Фъстъци (необелени или обелени), фъстъчено масло и фъстъци, приготвени или консервирани по друг начин (храни и фуражи) от Аржентина;

                           ii)

                           Кратуна (храни) от Доминиканската република;

                           iii)

                           Зелен фасул (храни) от Египет;

               б)

               Намаляването на честотата на физическите и идентификационните проверки за сушени подправки (храни) от Индия.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 8 декември 2011 година.

            За Комисията

            Председател

         José Manuel BARROSO

      (1)  ОВ L 165, 30.4.2004 г., стр. 1.

      (2)  ОВ L 194, 25.7.2009 г., стр. 11.

      ПРИЛОЖЕНИЕ

            „ПРИЛОЖЕНИЕ I
            A.   Фуражи и храни от неживотински произход, подлежащи на засилен официален контрол на определените гранични пунктове

                        Фуражи и храни
                        (предвидена употреба)

                        Код по КН (1)

                        Страна на произход

                        Опасност

                        Честота на физическите и идентификационните проверки
                        (%)

                           Лешници

                        (с черупки или без черупки)

                        0802 21 00; 0802 22 00

                        Азербайджан (AZ)

                        Афлатоксини

                        10

                           (Фуражи и храни)

                                    —

                                    Фъстъци, необелени

                                    —

                                 1202 41 00

                        Бразилия (BR)

                        Афлатоксини

                        10

                                    —

                                    Фъстъци, обелени

                                    —

                                 1202 42 00

                                    —

                                    Фъстъчено масло

                                    —

                                 2008 11 10

                                    —

                                    Фъстъци, приготвени или консервирани по друг начин

                                    —

                                    2008 11 91; 2008 11 96; 2008 11 98

                           (Фуражи и храни)

                        Суха юфка

                        ex 1902

                        Китай (CN)

                        Алуминий

                        10

                           (Храни)

                        Помело

                        ex 0805 40 00

                        Китай (CN)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (11)

                        20

                           (Храни — пресни)

                        Листа от чай (черен и зелен)

                        0902

                        Китай (CN)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (10)

                        10

                           (Храни)

                                    —

                                    Аспержов боб
                                    (Vigna unguiculata spp. sesquipedalis)

                                    —

                                    ex 0708 20 00; ex 0710 22 00

                        Доминиканска република (DO)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (3)

                        50

                                    —

                                    Горчив пъпеш
                                    (Momordica charantia)

                                    —

                                    ex 0709 99 90; ex 0710 80 95

                                    —

                                    Пиперки (сладки и различни от сладки)
                                    (Capsicum spp.)

                                    —

                                    0709 60 10; ex 0709 60 99; 0710 80 51; ex 0710 80 59

                                    —

                                    Патладжани

                                    —

                                    0709 30 00; ex 0710 80 95

                           (Храни — пресни, охладени или замразени зеленчуци)

                                    —

                                    Портокали (пресни или сушени)

                                    —

                                    0805 10 20; 0805 10 80

                        Египет (EG)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (7)

                        10

                                    —

                                    Праскови (с изключение на нектарини)

                                    —

                                 0809 30 90

                                    —

                                    Нар

                                    —

                                 ex 0810 90 75

                                    —

                                    Ягоди

                                    —

                                 0810 10 00

                           (Храни – пресни плодове и зеленчуци)

                        Пиперки (сладки и различни от сладки) (Capsicum spp.)

                        0709 60 10; ex 0709 60 99; 0710 80 51; ex 0710 80 59

                        Египет (EG)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (12)

                        10

                           (Храни — пресни, охладени или замразени)

                                    —

                                    Фъстъци, необелени

                                    —

                                 1202 41 00

                        Гана (GH)

                        Афлатоксини

                        50

                                    —

                                    Фъстъци, обелени

                                    —

                                 1202 42 00

                                    —

                                    Фъстъчено масло

                                    —

                                 2008 11 10

                           (Фуражи и храни)

                        Листа от къри (Bergera/Murraya koenigii)

                        ex 1211 90 85

                        Индия (IN)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (5)

                        10

                           (Храни — пресни подправки)

                                    —

                                       Capsicum annuum, цели

                                    —

                                 0904 21 10

                        Индия (IN)

                        Афлатоксини

                        20

                                    —

                                       Capsicum annuum, стрити или смлени

                                    —

                                 ex 0904 22 00

                                    —

                                    Къри (продукти от лют червен пипер)

                                    —

                                 0910 91 05

                                    —

                                    Индийско орехче
                                    (Myristica fragrans)

                                    —

                                    0908 11 00, 0908 12 00

                                    —

                                    Мацис
                                    (Myristica fragrans)

                                    —

                                    0908 21 00, 0908 22 00

                                    —

                                    Джинджифил
                                    (Zingiber officinale)

                                    —

                                    0910 11 00, 0910 12 00

                                    —

                                       Curcuma longa (куркума)

                                    —

                                 0910 30 00

                           (Храни — сушени подправки)
                            (13)

                                    —

                                    Фъстъци, необелени

                                    —

                                 1202 41 00

                        Индия (IN)

                        Афлатоксини

                        20

                                    —

                                    Фъстъци, обелени

                                    —

                                 1202 42 00

                                    —

                                    Фъстъчено масло

                                    —

                                 2008 11 10

                                    —

                                    Фъстъци, приготвени или консервирани по друг начин

                                    —

                                    2008 11 91; 2008 11 96; 2008 11 98

                           (Фуражи и храни)

                        Фуражни добавки и премикси

                        ex 2309; 2917 19 90; ex 2817 00 00; ex 2820 90 10; ex 2820 90 90; ex 2821 10 00; ex 2825 50 00; ex 2833 21 00; ex 2833 25 00; ex 2833 29 20; ex 2833 29 80; ex 2835; ex 2836; ex 2839; 2936

                        Индия (IN)

                        Кадмий и олово

                        10

                           (Фуражи)

                        Бамя

                        ex 0709 99 90

                        Индия (IN)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (2)

                        10

                           (Храни — пресни)

                        Семки от пъпеш (egusi, Citrullus lanatus) и производни от тях продукти

                        ex 1207 99 96; ex 1106 30 90; ex 2008 99 99

                        Нигерия (NG)

                        Афлатоксини

                        50

                           (Храни)

                                    —

                                       Capsicum annuum, цели

                                    —

                                 0904 21 10

                        Перу (PE)

                        Афлатоксини и охратоксин А

                        10

                                    —

                                       Capsicum annuum, стрити или смлени

                                    —

                                 ex 0904 22 00

                           (храни – сушени подправки)

                                    —

                                    Пиперки (различни от сладки) (Capsicum spp.)

                        ex 0709 60 99

                        Тайланд (TH)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (9)

                        10

                           (Храни — пресни)

                                    —

                                    Листа от кориандър

                                    —

                                 ex 0709 99 90

                        Тайланд (TH)

                        Салмонела (6)

                        10

                                    —

                                    Босилек (индийски, обикновен)

                                    —

                                 ex 1211 90 85

                                    —

                                    Мента

                                    —

                                 ex 1211 90 85

                           (храни — пресни подправки)

                                    —

                                    Листа от кориандър

                                    —

                                 ex 0709 99 90

                        Тайланд (TH)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (4)

                        20

                                    —

                                    Босилек (индийски, обикновен)

                                    —

                                 ex 1211 90 85

                        (Храни — пресни подправки)

                                    —

                                    Аспержов боб
                                    (Vigna unguiculata spp. sesquipedalis)

                                    —

                                    ex 0708 20 00; ex 0710 22 00

                        Тайланд (TH)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (4)

                        50

                                    —

                                    Патладжани

                                    —

                                    0709 30 00; ex 0710 80 95

                                    —

                                    Зеленчуци от рода Brassica

                                    —

                                    0704; ex 0710 80 95

                           (Храни — пресни, охладени или замразени зеленчуци)

                                    —

                                    Сладки пиперки (Capsicum annuum)

                                    —

                                    0709 60 10; 0710 80 51

                        Турция (TR)

                        Остатъчни вещества от пестициди, анализирани посредством многокомпонентни методи чрез GC-MS и LC-MS или посредством методи за единични остатъчни вещества (8)

                        10

                                    —

                                    Домати

                                    —

                                    0702 00 00; 0710 80 70

                        (Храни — пресни, охладени или замразени зеленчуци)

                        Сушено грозде (стафиди)

                        0806 20

                        Узбекистан (UZ)

                        Охратоксин А

                        50

                           (Храни)

                                    —

                                    Фъстъци, необелени

                                    —

                                 1202 41 00

                        Южна Африка (ZA)

                        Афлатоксини

                        10

                                    —

                                    Фъстъци, обелени

                                    —

                                 1202 42 00

                                    —

                                    Фъстъчено масло

                                    —

                                 2008 11 10

                                    —

                                    Фъстъци, приготвени или консервирани по друг начин

                                    —

                                    2008 11 91; 2008 11 96; 2008 11 98

                           (Фуражи и храни)

                                    —

                                       Capsicum annuum, стрити или смлени

                                    —

                                 ex 0904 22 00

                        Всички трети страни

                        Оцветители тип „Судан“

                        10

                                    —

                                    Къри (продукти от лют червен пипер)

                                    —

                                 0910 91 05

                                    —

                                       Curcuma longa (куркума)

                                    —

                                 0910 30 00

                           (Храни — сушени подправки)

                                    —

                                    Червено палмово масло

                                    —

                                 ex 1511 10 90

                           (Храни)

                  Б.   Определения

            За целите на настоящото приложение оцветители тип „Судан“ се отнася за следните химични вещества:

                        i)

                        Судан I (CAS № 842-07-9);

                        ii)

                        Судан II (CAS № 3118-97-6);

                        iii)

                        Судан III (CAS № 85-86-9);

                        iv)

                        аленочервено; или Судан IV (CAS № 85-83-6).“

         (1)  Когато се изисква да се подложат на проверка само някои продукти по даден код по КН и не съществува специално подразделяне в рамките на този код в номенклатурата на стоките, кодът по КН се отбелязва с „ех“ (напр. ex 1006 30: включва само ориз басмати за директна консумация от човека).

         (2)  По-специално остатъчни вещества от: ацефат, метамидофос, триазофос, ендосулфан, монокротофос.

         (3)  По-специално остатъчни вещества от: амитраз, ацефат, алдикарб, беномил, карбендазим, хлорфенапир, хлорпирифос, CS2 (дитиокарбамат), диафентиурон, диазинон, дихлорвос, дикофол, диметоат, ендосулфан, фенамидон, имидаклоприд, малатион, метамидофос, метиокарб, метомил, монокротофос, ометоат, оксамил, профенофос, пропиконазол, тиабендазол, тиаклоприд.

         (4)  По-специално остатъчни вещества от: ацефат, карбарил, карбендазим, карбофуран, хлорпирифос, хлорпирифос-метил, диметоат, етион, малатион, металаксил, метамидофос, метомил, монокротофос, ометоат, профенофос, протиофос, киналфос, триадимефон, триазофос, дикротофос, EPN, трифорин.

         (5)  По-специално остатъчни вещества от: триазофос, оксидеметон-метил, хлорпирифос, ацетамиприд, тиаметоксам, клотианидин, метамидофос, ацефат, пропаргит, монокротофос.

         (6)  Референтен метод EN/ISO 6579 или валидиран спрямо него метод, както е посочено в член 5 от Регламент (ЕО) № 2073/2005 на Комисията (ОВ L 338, 22.12.2005 г., стр. 1).

         (7)  По-специално остатъчни вещества от: карбендазим, цифлутрин, ципродинил, диазинон, диметоат, етион, фенитротион, фенпропатрин, флудиоксонил, хексафлумурон, ламбда-цихалотрин, метиокарб, метомил, ометоат, оксамил, фентоат, тиофанат-метил.

         (8)  По-специално остатъчни вещества от: метомил, оксамил, карбендазим, клофентезин, диафентиурон, диметоат, форметанат, малатион, процимидон, тетрадифон, тиофанат-метил.

         (9)  По-специално остатъчни вещества от: карбофуран, метомил, ометоат, диметоат, триазофос, малатион, профенофос, протиофос, етион, карбендазим, трифорин, процимидон, форметанат.

         (10)  По-специално остатъчни вещества от: бупрофезин имидаклоприд фенвалерат и есфенвалерат (сума от RS и SR изомери), профенофос, трифлуралин, триазофос, триадимефон и триадименол (сума от триадимефон и триадименол), циперметрин (циперметрин, включително други смеси от съставни изомери (сума от изомери)).

         (11)  По-специално остатъчни вещества от: триазофос, триадимефон и триадименол (сума от триадимефон и триадименол), паратион-метил, фентоат.

         (12)  По-специално остатъчни вещества от: карбофуран (сума), хлорпирифос, циперметрин (сума), ципроконазол, дикофол (сума), дифеноконазол, динотефуран, етион, флузилазол, фолпет, прохлораз, профенофос, пропиконазол, тиофанат-метил и трифорин.

         (13)  Следните кодове по КН трябва да се използват в периода от влизането в сила на настоящия законодателен акт до датата на започване на прилагането му (1 януари 2012 г.):

                  —

                     Capsicum annuum, цели: 0904 20 10

                  —

                     Capsicum annuum, стрити или смлени ex 0904 20 90

                  —

                  Индийско орехче (Myristica fragrans): 0908 10 00

                  —

                  Мацис (Myristica fragrans): 0908 20 00

                  —

                  Джинджифил (Zingiber officinale): 0910 10 00


title: Регламент за изпълнение (ЕС) № 307/2013 на Комисията от 2 април 2013 година за установяване на стандартни стойности при внос с цел определяне на входната цена на някои плодове и зеленчуци

text:
               3.4.2013

               BG

               Официален вестник на Европейския съюз

               L 91/8

         РЕГЛАМЕНТ ЗА ИЗПЪЛНЕНИЕ (ЕС) № 307/2013 НА КОМИСИЯТА
   от 2 април 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 2 април 2013 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  69,7

                  TN

                  99,6

                  TR

                  126,7

                  ZZ

                  98,7

                  0707 00 05

                  JO

                  194,1

                  TR

                  145,4

                  ZZ

                  169,8

                  0709 93 10

                  MA

                  46,3

                  TR

                  107,4

                  ZZ

                  76,9

                  0805 10 20

                  EG

                  54,1

                  IL

                  65,2

                  MA

                  57,6

                  TN

                  58,7

                  TR

                  69,0

                  ZZ

                  60,9

                  0805 50 10

                  TR

                  71,9

                  ZZ

                  71,9

                  0808 10 80

                  AR

                  108,9

                  BR

                  93,3

                  CL

                  131,0

                  CN

                  78,7

                  MK

                  27,7

                  US

                  180,6

                  ZA

                  111,6

                  ZZ

                  104,5

                  0808 30 90

                  AR

                  117,1

                  CL

                  145,2

                  TR

                  208,9

                  US

                  158,2

                  ZA

                  129,2

                  ZZ

                  151,7

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 1246/2011 на Комисията от 29 ноември 2011 година за вписване на название в регистъра на защитените наименования за произход и защитените географски указания [Mantecados de Estepa (ЗГУ)]

text:
               2.12.2011

               BG

               Официален вестник на Европейския съюз

               L 319/32

         РЕГЛАМЕНТ ЗА ИЗПЪЛНЕНИЕ (ЕС) № 1246/2011 НА КОМИСИЯТА
   от 29 ноември 2011 година
   за вписване на название в регистъра на защитените наименования за произход и защитените географски указания [Mantecados de Estepa (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 година относно закрилата на географски указания и наименования за произход на земеделски продукти и храни (1), и по-специално член 7, параграф 4, първа алинея от него,
   като има предвид, че:

               (1)

               В съответствие с член 6, параграф 2, първа алинея от Регламент (ЕО) № 510/2006 заявката за регистрация на названието „Mantecados de Estepa“, подадена от Испания, бе публикувана в Официален вестник на Европейския съюз
                   (2).

               (2)

               Тъй като Комисията не е получила никакви възражения съгласно член 7 от Регламент (ЕО) № 510/2006, названието следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 29 ноември 2011 година.

            За Комисията, от името на председателя,

         Dacian CIOLOȘ

            Член на Комисията

      (1)  ОВ L 93, 31.3.2006 г., стр. 12.

      (2)  ОВ C 32, 1.2.2011 г., стр. 22.

      ПРИЛОЖЕНИЕ
      Хранителни продукти, посочени в приложение I към Регламент (ЕО) № 510/2006:

         Клас 2.4.   Хляб, сладкиши, кексове, сладкарски изделия, бисквити и други тестени изделия

      ИСПАНИЯ
      Mantecados de Estepa (ЗГУ)


title: Регламент за изпълнение (ЕС) 2016/545 на Комисията от 7 април 2016 година относно процедурите и критериите за рамкови споразумения за разпределяне на капацитета на железопътната инфраструктура (Текст от значение за ЕИП)

text:
               8.4.2016

               BG

               Официален вестник на Европейския съюз

               L 94/1

         РЕГЛАМЕНТ ЗА ИЗПЪЛНЕНИЕ (ЕС) 2016/545 НА КОМИСИЯТА
   от 7 април 2016 година
   относно процедурите и критериите за рамкови споразумения за разпределяне на капацитета на железопътната инфраструктура
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2012/34/ЕС на Европейския парламент и на Съвета от 21 ноември 2012 година за създаване на единно европейско железопътно пространство (1), и по-специално член 42, параграф 8 от нея,
   като има предвид, че:

               (1)

               При сключването на рамкови споразумения управителите на инфраструктура следва да използват възможно най-ефективно наличния капацитет на инфраструктурата. В същото време, за да инвестират в услуги, заявителите за рамков капацитет може да се нуждаят от по-голяма правна сигурност по отношение на наличния инфраструктурен капацитет за повече от един период на изготвяне на разписания.

               (2)

               Управителите на инфраструктура трябва да резервират капацитет за годишната процедура на изготвяне на разписания, за да организират предварително установени влакови маршрути в съответствие с член 14, параграфи 3 и 5 от Регламент (ЕС) № 913/2010 на Европейския парламент и на Съвета (2). Освен това, може да им се наложи да осигурят резервен капацитет за ad hoc заявки в съответствие с член 48, параграф 2 от Директива 2012/34/ЕС. Освен това рамковите споразумения не следва да отменят годишното съставяне на разписания в съответствие с член 42 от Директива 2012/34/ЕС. Следователно управителите на инфраструктура следва поне да планират тези резервни възможности и да вземат предвид тези ограничения преди разпределянето на част от неизползвания капацитет чрез рамкови споразумения.

               (3)

               Потенциалните заявители се нуждаят от прозрачност по отношение на разпределения рамков капацитет и останалия приблизителен капацитет по дадена линия. С цел да се избегне административната тежест, свързана с рамковите споразумения, потенциалните заявители следва първо да добият представа доколко вероятно е техните заявки да бъдат одобрени. Следователно управителите на инфраструктура следва да публикуват доклад за рамковия капацитет в своите референтни документи за железопътната мрежа. В доклада за рамковия капацитет следва по целесъобразност да се посочва дали рамковите споразумения се отнасят за товарни или пътнически превози, или и за двете.

               (4)

               Управителите на инфраструктура и заявителите следва да разполагат с известна гъвкавост по отношение на сроковете за подаване на заявки за рамков капацитет. В същото време критериите, гарантиращи оптимално използване на наличния инфраструктурен капацитет са най-ефективни, когато се прилагат едновременно по отношение на възможно най-много заявки. Поради това преди сключването на рамково споразумение управителите на инфраструктура, които не прилагат фиксиран годишен или многогодишен срок следва да се консултират със заявителите, които биха проявили интерес към рамкови споразумения.

               (5)

               Заявителите следва да са осведомени, че управителите на инфраструктура са задължени да използват оптимално и ефективно наличния инфраструктурен капацитет, както в индивидуалните си мрежи, така и съвместно — в рамките на единното европейско железопътно пространство. Това задължение следва да се прилага за целия срок на действие на рамковото споразумение и също така за влаковите маршрути, разпределени съгласно рамкови споразумения. В резултат на това, когато решат да сключат ново рамково споразумение, двете страни по него следва вече да са разгледали критериите, определени в настоящия регламент, за да се осигури оптимално използване на наличния инфраструктурен капацитет.

               (6)

               В рамковите споразумения не следва да се определя конкретен влаков маршрут, но следва да се определи времева рамка, която да дава достатъчна гъвкавост до изготвянето на годишния график на влакови маршрути. В същото време железопътните услуги може да имат различни потребности за точност по отношение на момента на предоставяне на услугата, което следва да бъде отразено в различния обхват на времевите рамки.

               (7)

               Въвеждането на нови железопътни услуги изисква предварителни технически разрешения и разрешения за безопасност или доставка на подвижен състав, или и двете, което може да отнеме няколко години. Инвеститорите се нуждаят от сигурност по отношение на наличния капацитет, преди да вземат решение за такива инвестиции. Затова е разумно да се осигури известно време на заявителите между сключването на рамковото споразумение и началото на услугите по него, през което те могат, наред с другото, да съберат необходимите разрешения и сертификати и да си осигурят подвижния състав. Заявителите, които са доказали, че имат нужда от това време, преди да започнат своята дейност, не следва да бъдат санкционирани чрез съкращаване на срока на рамковите им споразумения.

               (8)

               Определянето на критерии за сключване на рамкови споразумения следва да дава възможност на управителя на инфраструктура да предлага на пазара и да използва възможно най-ефективно наличния инфраструктурен капацитет в съответствие с член 26 от Директива 2012/34/ЕС.

               (9)

               Рамковите споразумения следва да позволяват успешното съгласуване на несъвместими заявки и следователно да изпълняват определени критерии по отношение на разпределението на наличния капацитет за други заявители, изменението на рамковия капацитет и отказа от рамков капацитет.

               (10)

               Координацията и консултациите със заявителите, които вече са страни по рамково споразумение може да представлява тежест за управителите на инфраструктура и заявителите. Тази тежест може да е неравномерно разпределена по линии и периоди от деня, когато използването на този капацитет от рамкови споразумения така или иначе е значително под максималното. Следователно в такива случаи на управителите на инфраструктура следва да се предостави възможност за дерогация от процедурите или критериите, посочени в настоящия регламент. Същевременно, когато изчисляването на такъв максимум или прилагането на праговете се оказва трудно или произволно, държавите членки могат да поискат от управителите на инфраструктура да не се възползват от тази дерогация. В такъв случай регулаторният орган следва да одобри всички рамкови споразумения преди те да бъдат сключени в опит да се намали административната тежест.

               (11)

               Възможно е да възникнат конфликти между заявките за нови рамкови споразумения и съществуващите рамкови споразумения или между влаковите маршрути, заявени по силата на рамково споразумение и влакови маршрути, заявени извън рамково споразумение в рамките на годишния график. В тези случаи управителят на инфраструктура следва да координира страните, като ги прикани да изменят своите изисквания с оглед съгласуването им. Съгласуването може да включва промяна на разпределението на времевите рамки или на маршрутите. В член 46 от Директива 2012/34/ЕС се установява процедура за намиране на решение при несъвместими заявки за влакови маршрути, която следва също така да служи като модел за рамкови споразумения.

               (12)

               Когато критериите за приоритетност при изготвянето на разписания, установени и публикувани в съответствие с член 47, параграфи 3—6 от Директива 2012/34/ЕС, надделяват по важност над това дали заявката в рамките на годишната процедура за изготвяне на разписания е подадена по силата на рамково споразумение или не, управителят на инфраструктура не следва да прилага критериите, определени за рамкови споразумения, а по-скоро следва да прилага критериите за приоритетност, установени за годишната процедура за изготвяне на разписания.

               (13)

               Важно е управителят на инфраструктура да разполага с максимална гъвкавост по отношение на разпределението на инфраструктурен капацитет, но това трябва да бъде съпроводено с удовлетворяване на разумните изисквания на заявителите. Управителите на инфраструктура следва да вземат предвид прозрачни критерии преди сключването на нови рамкови споразумения.

               (14)

               Заявителите следва да заявяват само рамковия капацитет, от който действително имат нужда. Ако целият или част от заявения рамков капацитет не се използва в продължение на определен период от време, рамковото споразумение следва да бъде преразгледано с оглед на отказ на заявителя от неизползвания капацитет (на принципа „ползваш или губиш“), освен ако той може да докаже, че неизползването на капацитета е по причини извън неговия контрол.

               (15)

               Управителите на инфраструктура следва да развият сътрудничеството си по такъв начин, че рамковите споразумения за услуги, при които се използва повече от една мрежа, да са съгласувани и да водят до железопътни услуги с качество, което отговаря на разумните очаквания на заявителите. Такава съгласуваност е необходима при сключването на рамкови споразумения до момента, в който влаковите маршрути се разпределят.

               (16)

               Санкциите, определени в разумни размери, могат да създадат стимул за заявителите да изготвят реалистични заявления за рамкови споразумения, както и да съобщават за всички промени в капацитета, необходими по силата на рамково споразумение, веднага щом заявителят ги установи.

               (17)

               Санкциите за изменение или прекратяване на рамкови споразумения, доколкото са договорени между страните, следва да бъдат недискриминационни. Равнището им следва да бъде подходящо за постигане на определените цели, те следва действително да се плащат и, при необходимост, следва да има възможност за принудителни плащания. За да се запази стимулиращият ефект и да се избегне дискриминацията, рамковото споразумение не следва да дава възможност на управителя на инфраструктура да се откаже от налагането на санкция, когато заявителят сключи друго рамково споразумение.

               (18)

               Освен това на държавите членки следва да се даде възможност за ограничен период от време да не прилагат някои разпоредби на настоящия регламент към рамкови споразумения, сключени на или след 15 март 2003 г., тоест от датата, определена за транспониране на Директива 2001/14/ЕО на Европейския парламент и на Съвета (3), или — в случая на държави членки, присъединили се към Европейския съюз след тази дата — от датата на присъединяването им към Европейския съюз. Тъй като член 17, параграф 3 от Директива 2001/14/ЕО предвижда възможност за изменение на рамковите споразумения така, че да се ограничат техните условия с цел по-добро използване на железопътната инфраструктура, съответните разпоредби на настоящия регламент следва да се прилагат и спрямо изменения на такива рамкови споразумения, когато въпросните изменения са значителни и договорени след датата на влизане в сила на настоящия регламент.

               (19)

               Комисията може да преразглежда настоящия регламент, отчитайки опита, натрупан при прилагането му или при прилагането на Регламент (ЕС) № 913/2010 относно европейските коридори за железопътен товарен превоз.

               (20)

               Мерките, предвидени в настоящия регламент, са в съответствие със становището на Комитета, учреден съгласно член 62, параграф 1 от Директива 2012/34/ЕС,

         ПРИЕ НАСТОЯЩИЯ РЕГЛАМЕНТ:
   Член 1
   Предмет
   С настоящия регламент се определят процедурата и критериите, които трябва да бъдат спазвани при сключването на рамкови споразумения.
   Член 2
   Определения
   За целите на настоящия регламент освен определенията в член 3 от Директива 2012/34/ЕС, се прилагат следните определения:

               1)

               „рамков капацитет“ означава инфраструктурния капацитет, разпределен съгласно рамково споразумение;

               2)

               „доклад за рамков капацитет“ означава описание както на рамковия капацитет, разпределен по линиите на дадена мрежа, така и на обема и естеството на наличния капацитет на тези линии, и може да включва графично представяне с цел информиране на потенциалните заявители за рамкови споразумения;

               3)

               „времева рамка“ означава периодът от време, посочен в рамковото споразумение, в който се планира един или повече влакови маршрути да бъдат разпределени по процедурата за изготвяне на разписания;

               4)

               „контролен период“ означава времеви период от не повече от два часа, както е определено от управителя на инфраструктура, за сравняване на разпределения рамков капацитет и останалия свободен капацитет с цел информиране на потенциалните заявители за рамкови споразумения относно разпределения приблизителен рамков капацитет и наличния капацитет.

         Член 3
   Доклад за рамковия капацитет
   1.   Управителят на инфраструктура изготвя доклад за рамковия капацитет, посочващ следната информация за всеки участък от линията по контролен период и, ако е необходимо, по вид услуга:

               а)

               вече разпределения рамков капацитет и броя на влаковите маршрути;

               б)

               приблизителния все още наличен капацитет за сключване на рамкови споразумения относно инфраструктурата, за която вече са сключени рамкови споразумения;

               в)

               максималният капацитет, наличен за рамкови споразумения по всеки участък от линията, където е приложимо.

         2.   В доклада за рамковия капацитет се спазва търговската тайна.
   3.   В съответствие с член 42, параграф 7 от Директива 2012/34/ЕС, управителят на инфраструктурата включва доклада за рамковия капацитет в референтния документ за железопътната мрежа или предоставя в референтния документ връзка към публичен уебсайт, на който е предоставена информация за доклада за рамковия капацитет или поне общо описание на всяко сключено рамково споразумение. Член 27, параграф 1 от Директива 2012/34/ЕС относно таксите и езиците на референтния документ за железопътната мрежа се прилага и спрямо доклада за рамковия капацитет.
   4.   Управителят на инфраструктура актуализира доклада за рамковия капацитет не по-късно от три месеца след сключването на рамково споразумение, след съществено изменение или отмяна на такова споразумение. Той съобщава тази информация по начин, при който се спазва търговската тайна.
   Член 4
   Привеждане в съответствие на референтните документи за железопътната мрежа
   Управителите на инфраструктура привеждат своите референтни документи за мрежата в съответствие с изискванията на настоящия регламент и публикуват доклада за рамковия капацитет на датата на първата промяна на разписанието след публикуването на настоящия регламент в Официален вестник на Европейския съюз.

   Член 5
   Разпределение на рамков капацитет
   1.   Управителят на инфраструктура може да покани потенциалните заявители да представят заявления за рамкови споразумения в определен годишен или многогодишен срок. След изтичане на съответния срок той обработва подадените заявки без забавяне. Ако управителят на инфраструктура отправя покани за сключване на рамкови споразумения в многогодишен срок, той оповестява годишни срокове, в които обработва без ненужно забавяне заявленията, получени след многогодишния срок.
   2.   Когато управителят на инфраструктура не налага годишен или многогодишен срок и получи заявление за сключване или изменение на рамково споразумение, той предприема подходящи мерки, за да информира други потенциални заявители за намерението си да сключи рамково споразумение и им дава срок за отговор от един до четири месеца. Управителят на инфраструктура може да реши да не уведомява други потенциални заявители, ако получи заявление за несъществено изменение на рамково споразумение, което не засяга други рамкови споразумения.
   Управителят на инфраструктура взема решения относно заявленията за рамкови споразумения без забавяне.
   3.   Ако са подадени две или повече нови заявления за рамково споразумение за един и същи капацитет, управителят на инфраструктура ги разглежда едновременно и взема решение по тях.
   4.   Ако рамково споразумение, което предстои да бъде сключено или изменено съществено, засяга железопътни линии по коридор за железопътен товарен превоз и ако управителният съвет е поискал да бъде уведомен за това, управителят на инфраструктура уведомява управителния съвет на коридора за железопътен превоз, както е посочено в член 13 от Регламент (ЕС) № 913/2010. Управителят на инфраструктура предоставя тази информация поне един месец преди сключването или същественото изменение на рамковото споразумение.
   5.   Независимо от решението за сключване на рамкови споразумения, управителят на инфраструктура може да реши, на недискриминационна основа и, където е приложимо, с предварителното одобрение на регулаторния орган, да не предлага рамкови споразумения по всички линии, които са обявени за претоварени в съответствие с член 47, параграф 1 от Директива 2012/34/ЕС. Управителят на инфраструктура посочва линиите, по които не предлага рамкови споразумения, в доклада за рамковия капацитет, преди да прикани заявителите да представят заявления за рамкови споразумения за други линии в съответствие с параграф 1. Одобрението на регулаторния орган, където е приложимо, е валидно за максимален срок от две години и не може да се подновява автоматично.
   6.   Управителят на инфраструктура обосновава решението си да откаже, да сключи или да измени рамково споразумение. Мотивите за решението се представят писмено на заявителя, поискал сключването или изменението.
   Член 6
   Сключване на рамкови споразумения
   1.   Преди сключването на ново рамково споразумение или при продължаването или същественото увеличаване на рамковия капацитет по съществуващо рамково споразумение, наред с другото управителят на инфраструктура взема предвид следното:

               а)

               осигуряването на оптималното използване на наличния инфраструктурен капацитет, включително използването на други мрежи, като отчита планираните ограничения на капацитета;

               б)

               основателните търговски потребности на заявителя, когато същият е доказал, че действително има намерение и възможност да използва капацитета, заявен в рамковото споразумение;

               в)

               нуждите на пътниците, сектора на товарните превози и инвеститорите, включително държавни организации и други публични и частни субекти;

               г)

               осигуряването на недискриминационен достъп до инфраструктурата и отчитане на наличността на свързаните с нея съоръжения и услугите, извършвани в тях, доколкото такава информация е предоставена на управителя на инфраструктура;

               д)

               финансирането на управителя на инфраструктура и бъдещото развитие на мрежата;

               е)

               насърчаването на рационалната експлоатация на инфраструктурата и, доколкото е възможно, свързаните с нея съоръжения, включително планирана поддръжка, подобрения и обновявания;

               ж)

               изискванията за капацитет на международните коридори за железопътен товарен превоз, както е предвидено в член 14 от Регламент (ЕС) № 913/2010;

               з)

               гарантирането на пропорционално, целенасочено, прозрачно, справедливо и ресурсно осигурено управление на мрежата;

               и)

               евентуално предишно неизползване на рамков капацитет и причините за това, както е посочено в член 11, параграфи 2 и 3 от настоящия регламент;

               й)

               критериите за приоритетност, приложими към разпределянето на влаковите маршрути в процедурата за изготвяне на разписанията, както е посочено в член 47 от Директива 2012/34/ЕС и декларациите за претоварена инфраструктура;

               к)

               ако е приложимо, необходимостта да се подсигурят дългосрочните финансови резултати на услугите за обществен транспорт, предоставяни по силата на договор за обществени услуги.

         В допълнение към точките, изброени в букви от а) до к), управителят на инфраструктура посочва в референтния документ за железопътната мрежа другите точки, които възнамерява да вземе предвид.
   2.   Всяко рамково споразумение съдържа следното:

               а)

               разпоредби, които позволяват заявки за промяна на рамковия капацитет при обстоятелствата, предвидени съгласно членове 8—11 и член 13 от настоящия регламент;

               б)

               разпоредби, които позволяват заявки за промяна на рамковия капацитет в случай на трайни промени по железопътната инфраструктура, които са необходими с цел по-добро използване на тази инфраструктура;

               в)

               разпоредби, които позволяват отказа от рамков капацитет или промяната на рамковия капацитет на доброволна основа.

         То не съдържа разпоредби, които да възпрепятстват управителя на инфраструктура, при наличен капацитет, да предоставя права за достъп на друг заявител до една или повече линии от мрежата си.
   3.   Заявителите могат да поискат рамковият капацитет, разпределен в съответствие с рамковото споразумение, да бъде предоставен по всяко време, но не по-късно от пет години от датата на заявката. Управителите на инфраструктура не отхвърлят тези искания, когато периодът, необходим преди да започне предлагането на услугата, се обосновава с един от следните мотиви:

               а)

               рамковото споразумение е предпоставка за финансирането на подвижния състав, необходим за нова услуга,

               б)

               необходимо е да се приключи процедурата по получаване на разрешение на подвижния състав, както е посочено в буква а),

               в)

               начинът, по който е планирано започването на експлоатацията на пунктовете за спедиция или терминалите за товарене или въвеждането в експлоатация на свързваща част от инфраструктурата,

               г)

               нужни са инвестиции в инфраструктурата, която все още не може да предложи увеличен капацитет,

               д)

               предвиденото в разпоредба от съществуващ договор за предоставяне на обществена услуга.

         Управителят на инфраструктура или заявителят може да изиска регулаторният орган да одобри по-дълъг срок от посочения в първото изречение на първа алинея. Регулаторният орган може да даде своето одобрение по съображения, различни от посочените в букви а) — д) от първа алинея. Капацитетът, разпределен по рамковото споразумение, но неизползван поради времето, необходимо преди да започне услугата, остава достъпен за ползване от други заявители.
   4.   Заявление за рамково споразумение не може да бъде отхвърлено въз основа на аргумента, че управителят на инфраструктура го е получил след крайния срок, посочен в член 5, параграф 1, а се обработва в рамките на следващата процедура на недискриминационна основа в съответствие с член 5. Ако управителят на инфраструктура прикани потенциалните заявители да представят заявления за рамкови споразумения в многогодишен срок и ако получи такива заявления след изтичането на този срок, той ги обработва или в годишен срок в съответствие с член 5, параграф 1, или в съответствие с член 5, параграф 2.
   За заявления, които отговарят на критериите, предвидени в параграф 3 от настоящия член, датата на получаване на заявлението за рамково споразумение не се взема предвид при определянето на продължителността на рамковото споразумение. Това не се отнася за заявителите, на които вече са били разпределени друг рамков капацитет или други влакови маршрути по въпросната линия.
   Член 7
   Договаряне на времева рамка
   Управителят на инфраструктура се договаря за времева рамка със заявителя за всеки отделен случай, а времевата рамка се съгласува възможно най-тясно към контролния период, за да се улесни разпределянето на свързания с него рамков капацитет. Времевата рамка отразява нуждите на железопътната услуга.
   Времевата рамка може да бъде до 24 часа. В изключителни случаи, по искане на заявителя и след предварително одобрение от регулаторния орган, управителят на инфраструктура може да се съгласи за времева рамка за повече от 24 часа.
   В случай на времева рамка от повече от два часа, управителят на инфраструктура определя рамковия капацитет възможно най-близо до двучасов контролен период.
   Времевите рамки по едно рамково споразумение или по различни рамкови споразумения могат да се припокриват. Страните по рамковото споразумение могат да договорят честотата на услугата.
   Член 8
   Тавани при разпределянето на рамков капацитет
   1.   Управителят на инфраструктура разделя всеки 24-часов период на контролни периоди, не по-дълги от два часа. При разпределянето на рамковия капацитет управителят на инфраструктура определя времевите рамки за контролните периоди.
   2.   Когато управителят на инфраструктура разпределя рамков капацитет от не повече от 70 % от максималния капацитет в даден контролен период по дадена линия, той може да реши да не прилага член 9, параграфи 3—6, член 10 или член 11, параграф 1 по отношение на тези контролни периоди. Максималният капацитет се изчислява въз основа на съществуващото и планирано движение между влаковете и прогнозния брой на влаковете по въпросната линия. Управителят на инфраструктура публикува в референтния документ методиката си за изчисляване на максималния капацитет за целите на настоящия параграф.
   3.   В случаите, когато се изисква предварително одобрение на рамковите споразумения от регулаторния орган в съответствие с член 42, параграф 1, втора алинея от Директива 2012/34/ЕС, дадена държава членка може да реши изцяло или частично да не прилага параграф 2, член 9, параграфи 3—6 и член 10.
   Член 9
   Координация в случай на несъвместими заявления за рамкови споразумения по всяко време след края на следващия период на изготвяне на разписания
   1.   Ако управителят на инфраструктурата установи наличието на противоречия между съществуващите рамкови споразумения и заявленията за нови или изменени рамкови споразумения, или между заявленията за нови рамкови споразумения, прилагат се принципите на координационната процедура при заявки за маршрути, предвидена в член 46, параграфи 3 и 4 от Директива 2012/34/ЕС.
   2.   При първия кръг на координиране управителят на инфраструктура се опитва да осигури възможно най-доброто съгласуване на несъвместимите заявления или между заявление и съществуващи рамкови споразумения.
   3.   Когато съществуващите рамкови споразумения и заявления за нови рамкови споразумения или за промяна на съществуващи рамкови споразумения не могат да се съгласуват след първия кръг на координиране, след като заинтересованите страни отхвърлят решението, предложено от управителя на инфраструктура, последният трябва да оцени тези заявления и съществуващите рамкови споразумения, ако има такива, като взема предвид критериите по член 10, параграфи 2—4.
   4.   Въз основа на оценката съгласно параграф 3, управителят на инфраструктура провежда втори кръг за координиране. Ако вторият кръг за координиране завърши неуспешно и ако исканото рамково споразумение предвижда по-добро използване на инфраструктурата, управителят на инфраструктура изисква изменение на рамковия капацитет, разпределен по съществуващите рамкови споразумения.
   5.   Ако вторият кръг за координиране завърши неуспешно и ако поисканото рамково споразумение не предвижда по-добро използване на инфраструктурата, отколкото при някое или някои вече съществуващи несъвместими рамкови споразумения, управителят на инфраструктура отхвърля въпросното заявление за рамково споразумение.
   6.   Управителят на инфраструктура може да отхвърли искано рамково споразумение, ако допълнителните приходи, генерирани от неговото сключване не биха компенсирали най-малкото възможните санкции, посочени в член 13, в съответствие с изменението, посочено в параграф 4 от настоящия член.
   7.   Ако не е възможно да се удовлетворят заявления за рамкови споразумения поради действителна или прогнозирана липса на инфраструктурен капацитет, управителят на инфраструктура може да декларира съответния участък от инфраструктурата за претоварен в съответствие с член 47 от Директива 2012/34/ЕС.
   Член 10
   Координиране на несъвместими заявки за влакови маршрути по рамкови споразумения по време на процедурата за изготвяне на разписания
   1.   Когато поради противоречие със съществуващо рамково споразумение заявки за влакови маршрути не могат да бъдат изпълнени в съответствие с разписанието, посочено в член 45 от Директива 2012/34/ЕС, управителят на инфраструктура провежда първия кръг за координиране в съответствие с член 46 от Директива 2012/34/ЕС. Това координиране се предприема дори когато страните по рамковото споразумение доброволно са отменили или изменили своите времеви рамки. Ако управителят на инфраструктура не може да съгласува заявките, той прави оценка на рамковите споразумения и заявките за влакови маршрути в съответствие с критериите, предвидени в параграфи 2 и 3.
   Ако въз основа на тези критерии, заявените влакови маршрути ще осигурят по-добро използване на инфраструктурата и ако допълнителните приходи, генерирани от разпределянето на тези влакови маршрути, биха компенсирали най-малкото евентуалните санкции, посочени в член 13 и дължими вследствие изменение или прекратяване на едно или няколко съществуващи рамкови споразумения, управителят на инфраструктура изисква изменение на съществуващите рамкови споразумения за следващия период на изготвяне на разписания.
   2.   Управителят на инфраструктура взема под внимание следните критерии:

               а)

               изменението няма да застраши жизнеспособността на бизнес модела на заявителя, който разполага с рамковия капацитет, нито икономическия модел на договор за обществена услуга;

               б)

               изменението няма да застраши жизнеспособността на бизнес модела на управителя на инфраструктура, ако той управлява единствено разглежданата линия;

               в)

               рамковото споразумение е с по-слаби резултати в сравнение с критериите за приоритетност, прилагани към разпределението на маршрутите в процедурата за изготвяне на разписания съгласно правилата за разпределяне на капацитет, посочени в член 39 от Директива 2012/34/ЕС, включително установените съгласно членове 47 и 49 от Директива 2012/34/ЕС;

               г)

               общият капацитет, с който разполага или който е бил поискан от един заявител по разглежданата линия, е значителен;

               д)

               основателните търговски потребности на заявителя, когато същият е доказал, че действително има намерение и възможност да използва капацитета, заявен в рамковото споразумение;

               е)

               дължината на трасето на услугата, включително отсечки в други мрежи, в една от несъвместимите заявки е значително по-кратка от тази на другата заявка;

               ж)

               оставащата част от срока на рамковото споразумение или на бизнес плана е кратка и всички или много голяма част от инвестициите са били отписани.

         Държавите членки могат да определят реда на важност на тези критерии в рамките на разпределянето на капацитета, както е посочено в член 39 от Директива 2012/34/ЕС.
   3.   След одобрение от регулаторния орган управителят на инфраструктура може да реши да въведе допълнителни критерии към изброените в букви а) — ж). Ако управителят на инфраструктура реши да придаде различна тежест на критериите, тя се одобрява от регулаторния орган.
   4.   В случаи на трансграничен трафик съответните управители на инфраструктура могат съвместно да решат да прилагат допълнителни критерии и да променят тяхната тежест.
   5.   Чрез дерогация от параграфи 1, 2 и 3, управителят на инфраструктура може да вземе решение, че в случай на несъвместими заявки за влакови маршрути правилата за разпределяне на капацитет, посочени в член 39 от Директива 2012/34/ЕС, включително критериите за приоритетност, прилагани съгласно годишната процедура за изготвяне на разписание съгласно членове 47 и 49 от Директива 2012/34/ЕС, се прилагат както по отношение на заявките за маршрут по силата на рамково споразумение, така и на всички други заявки за маршрути. Ако управителят на инфраструктура реши и ако противоречащите си заявки не могат да бъдат съгласувани след първия кръг за координиране, както е посочено в параграф 1, той също прилага тези правила за разпределяне на капацитета, посочени в член 39 от Директива 2012/34/ЕС, включително критериите за приоритетност, установени съгласно членове 47 и 49 от Директива 2012/34/ЕС. Ако управителят на инфраструктура реши да прилага настоящия параграф, той заявява това ясно в договореното рамково споразумение.
   Член 11
   Корекции на рамковия капацитет в рамковото споразумение
   1.   Управителят на инфраструктура периодично преразглежда рамковото споразумение със заявителите с цел обсъждане на рамковия капацитет. Заявителите незабавно информират управителя на инфраструктура за всяко трайно намерение да не използват рамковия капацитет изцяло или частично.
   2.   Ако по време на годишното изготвяне на разписания заявителят не заяви влакови маршрути въз основа на рамковото споразумение в съответствие с член 44, параграф 3 от Директива 2012/34/ЕС, управителят на инфраструктура намалява рамковия капацитет съответно за текущия период на годишното разписание. Това се отнася за случаите, когато заявителят не обоснове незабавно липсата на заявка за влакови маршрути и посочените причини са извън неговия контрол.
   3.   Управителят на инфраструктура установява и публикува в референтния документ на мрежата изисквания относно дела на рамковия капацитет, който се използва от страните по рамкови споразумения. Този дял е съобразен с използвания капацитет по линията. В противен случай регулаторният орган може да изиска изменение на дела.
   Когато страна по споразумението не възнамерява да използва този дял от рамковия капацитет за период, по-дълъг от един месец, тя информира управителя на инфраструктура незабавно и поне един месец предварително.
   Когато страна по споразумението не използва целия или част от рамковия капацитет за период от над един месец и не е информирала управителя на инфраструктура поне един месец предварително за намерението си да не го използва, управителят на инфраструктура намалява рамковия капацитет, разпределен за тази страна за текущия период на разписанието, освен когато неизползването на капацитета се дължи на причини извън контрола на въпросната страна. Управителят на инфраструктура може да намали рамковия капацитет, разпределен на тази страна за времето след текущия период на разписанието.
   В съответствие с разпоредбите относно ad-hoc заявките, посочени в член 48, параграф 1 от Директива 2012/34/ЕС, управителят на инфраструктура предоставя на даден заявител рамковия капацитет, независимо от евентуално право на страната по споразумението да заяви този капацитет.
   4.   Когато предлага нов рамков капацитет на заявител, управителят на инфраструктура взема предвид всеки пропуск да се използва рамков капацитет или да се заявят влакови маршрути въз основа на рамково споразумение, както и причините за това.
   Член 12
   Сътрудничество при разпределянето на рамков капацитет в повече от една мрежа
   1.   Управителите на инфраструктура, които разглеждат услуги, пресичащи повече от една мрежа от железопътната система на Съюза, гарантират доколкото е възможно, че:

               а)

               ако за такава влакова услуга са били сключени едно или повече рамкови споразумения, заявените времеви рамки съвпадат с договорените в рамковото споразумение или заявени по него, а очакваният наличен капацитет по всяко рамково споразумение е съгласуван;

               б)

               по време на изготвяне на разписанието на влаковите маршрути тези маршрути съответстват един с друг.

         Когато се иска или се прилага рамково споразумение за влакова услуга, пресичаща повече от една мрежа, по искане на заявителя съответните управители на инфраструктура могат да посочат един измежду тях с оглед координирането на заявленията за рамкови споразумения или за тяхното изменение.
   2.   Ако съгласуването на времевите рамки и влаковите маршрути не е възможно, съответните управители на инфраструктура се координират, за да предоставят подходяща алтернатива или се обосновават писмено, ако такава не може да бъде предоставена. Заявителят уведомява управителите на инфраструктура, които са получили заявлението му, относно евентуално или действително заявление за ново рамково споразумение относно същата влакова услуга.
   По време на координирането управителите на инфраструктура вземат предвид ограниченията на капацитета, като например вследствие на работи по поддръжката, веднага щом такива станат известни.
   3.   За целите на прилагането на настоящия регламент съответните управители на инфраструктура си сътрудничат съгласно член 40 от Директива 2012/34/ЕС, включително когато един или повече от тях не предлагат рамкови споразумения и когато се сдружават за целите на разпределяне на капацитета.
   Член 13
   Санкции
   1.   Ако една от страните поиска в рамковото споразумение да се предвидят санкции съгласно член 42, параграф 4 от Директива 2012/34/ЕС, тя не отхвърля сходни санкции, поискани от другата страна.
   2.   Рамковото споразумение не определя санкции на равнище, което надвишава разумно направените или разумно очакваните разноски, преки загуби и разходи (в това число пропуснатите ползи), на обезщетената страна вследствие на изменението или прекратяването на споразумението. Обезщетената страна предприема разумни стъпки за предотвратяване или намаляване на измененията на споразумението, за избягване на прекратяването му или ограничаване на неговото въздействие, както и за възстановяване на всички разноски, загуби и разходи или за намаляване по друг начин на разноските, преките загуби и разходите (в това число пропуснатите ползи).
   3.   Управителят на инфраструктура не изисква плащането на санкции, превишаващи административните разходи за изменение или прекратяване на рамковото споразумение в никой от следните случаи:

               а)

               причината за изменението или прекратяването на споразумението е била извън контрола на заявителя и управителят на инфраструктура е бил уведомен за това незабавно;

               б)

               заявителят е имал допълнителна заявка за рамков капацитет, която е била отхвърлена, но без която предвидената влакова услуга не е осъществима;

               в)

               управителят на инфраструктура е успял да преразпредели влакови маршрути и рамков капацитет така, че загубите, породени от изменението или прекратяването на рамковото споразумение вече са били компенсирани.

         4.   Рамковото споразумение не съдържа разпоредба, която да освобождава от санкция в случаите, когато заявителят поиска отделно капацитет, различен от анулирания. Не се искат санкции, ако изменението засяга само незначителна промяна в договорения капацитет.
   5.   По искане на регулаторния орган управителят на инфраструктура доказва, че наказателните плащания са били извършени навреме.
   Член 14
   Дерогация
   Ако даден управител на инфраструктура не предлага рамкови споразумения и не разполага с такива действащи споразумения, членове 1—11 и член 13 не се прилагат към неговата мрежа. В референтния документ за железопътната мрежа се публикува декларация в този смисъл.
   Държавите членки могат да решат да не прилагат членове 1—11 към рамкови споразумения, сключени преди 15 март 2003 г.
   Член 15
   Неприлагане на някои разпоредби
   За рамкови споразумения, сключени преди 28 април 2016 г., държавите членки могат да решат да не прилагат член 6, параграф 2, членове 7, 8, 9, 10, 11 или 13 за максимален период от пет години от датата на влизане в сила на настоящия регламент.
   Чрез дерогация от параграф 1 държавите членки няма да имат възможността, посочена в първото изречение, по отношение на рамкови споразумения, договорени след 28 април 2016 г., които предвиждат увеличаване на разпределения рамков капацитет или удължаване на срока на рамковото споразумение.
   Член 16
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Той се прилага от 1 декември 2016 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 април 2016 година.

            За Комисията

            Председател

         Jean-Claude JUNCKER

      (1)  ОВ L 343, 14.12.2012 г., стр. 32.

      (2)  Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (ОВ L 276, 20.10.2010 г., стр. 22).

      (3)  Директива 2001/14/ЕО на Европейския парламент и на Съвета от 26 февруари 2001 година за разпределяне капацитета на железопътната инфраструктура и събиране на такси за ползване на железопътна инфраструктура и за сертифициране за безопасност (ОВ L 75, 15.3.2001 г., стр. 29).


title: Регламент за изпълнение (ЕС) 2017/844 на Комисията от 17 май 2017 година за установяване на стандартни стойности при внос с цел определяне на входната цена на някои плодове и зеленчуци

text:
               18.5.2017

               BG

               Официален вестник на Европейския съюз

               L 125/25

         РЕГЛАМЕНТ ЗА ИЗПЪЛНЕНИЕ (ЕС) 2017/844 НА КОМИСИЯТА
   от 17 май 2017 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 май 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  109,8

                  TN

                  158,2

                  TR

                  94,0

                  ZZ

                  120,7

                  0707 00 05

                  TR

                  126,8

                  ZZ

                  126,8

                  0709 93 10

                  TR

                  131,8

                  ZZ

                  131,8

                  0805 10 22 , 0805 10 24 , 0805 10 28

                  EG

                  55,2

                  MA

                  59,8

                  TR

                  41,8

                  ZA

                  88,5

                  ZZ

                  61,3

                  0805 50 10

                  AR

                  123,2

                  TR

                  65,0

                  ZA

                  144,7

                  ZZ

                  111,0

                  0808 10 80

                  AR

                  95,5

                  BR

                  108,5

                  CL

                  123,4

                  CN

                  130,6

                  NZ

                  136,2

                  US

                  107,1

                  ZA

                  99,3

                  ZZ

                  114,4

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) 2017/244 на Комисията от 10 февруари 2017 година за неподновяване на одобрението на активното вещество линурон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП. )

text:
               11.2.2017

               BG

               Официален вестник на Европейския съюз

               L 36/54

         РЕГЛАМЕНТ ЗА ИЗПЪЛНЕНИЕ (ЕС) 2017/244 НА КОМИСИЯТА
   от 10 февруари 2017 година
   за неподновяване на одобрението на активното вещество линурон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,
   като има предвид, че:

               (1)

               С Директива 2003/31/ЕО на Комисията (2) линурон бе включен като активно вещество в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).

               (3)

               Срокът на одобрението на активното вещество линурон, включено в част А от приложението към Регламент за изпълнение (ЕС) № 540/2011, изтича на 31 юли 2017 г.

               (4)

               В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на линурон.

               (5)

               Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.

               (6)

               Тя подготви доклад за оценка във връзка с подновяването, като се консултира с държавата членка съдокладчик, и на 15 април 2015 г. го представи на Европейския орган по безопасност на храните (наричан по-долу „Органът“) и на Комисията.

               (7)

               Органът изпрати доклада за оценка във връзка с подновяването до заявителя и до държавите членки за коментар и препрати на Комисията получените коментари. Органът също така предостави на обществеността достъп до допълнителното обобщено досие.

               (8)

               На 8 юни 2016 г. (6) Органът предаде на Комисията заключението си за това дали може да се очаква линурон да отговаря на критериите за одобрение, предвидени в член 4 от Регламент (ЕО) № 1107/2009. Бяха посочени конкретни опасения, по-специално фактът, че експозицията на жители в детска възраст е над токсикологичната референтна стойност (допустимото ниво на експозицията на оператора, AOEL) и експозицията на оператора при използване на ръчна пръскачка също надвишава AOEL, дори ако се използват лични предпазни средства. Освен това беше установен висок риск за птиците и дивите бозайници, неприцелните членестоноги и неприцелните почвени макроорганизми. Поради редица сериозни недостатъци в предоставения пакет данни оценката на риска за потребителите не беше завършена. Не беше завършена и оценката на експозицията и риска за няколко компонента на околната среда, включително подземните води.

               (9)

               Веществото линурон е класифицирано като токсично за репродукцията от категория 1B в съответствие с Регламент (ЕО) № 1272/2008 на Европейския парламунт и на Съвета (7). Експозицията на жители в детска възраст е над AOEL при предложените видове употреба. За да се докаже, че експозицията на хора на посоченото вещество при предложени реалистични условия на употреба е незначителна, тя не трябва да превишава AOEL, поради което е изключена употребата на линурон при предложени реалистични условия на употреба, така че експозицията на хора на посоченото вещество да бъде незначителна. Освен това, за да се докаже, че експозицията е незначителна, остатъчните вещества от активното вещество не трябва да надхвърлят стойността по подразбиране, определена в съответствие с член 18, параграф 1, буква б) от Регламент (ЕО) № 396/2005 на Европейския парламент и на Съвета (8). Въз основа на наличните данни за предложената употреба на линурон не може да бъде определена максимално допустима граница на остатъчни вещества, но наличните данни от изпитвания за остатъчни вещества при предлаганата употреба сочат, че се очаква остатъчните вещества от линурон да надвишат стойността по подразбиране, поради което това условие не е изпълнено. Въз основа на тези съображения изискванията, посочени в точка 3.6.4 от приложение II към Регламент (ЕО) № 1107/2009, не са изпълнени.

               (10)

               Също така, освен че е класифицирано като токсично за репродукцията вещество от категория 1В, линурон е класифицирано и като канцерогенно вещество от категория 2 в съответствие с Регламент (ЕО) № 1272/2008 и поради това се счита, че има свойства, нарушаващи функциите на ендокринната система, в съответствие с точка 3.6.5, трета алинея от приложение II към Регламент (ЕО) № 1107/2009. Освен това наличните научни доказателства показват, че линурон има свойства, нарушаващи функциите на ендокринната система, които могат да окажат неблагоприятно въздействие върху ендокринните органи при хората и неприцелните организми. Незначителната експозиция на линурон при хора при реалистични условия на употреба е изключена поради основанията, посочени в съображение 9. Въз основа на тези съображения изискванията, посочени в точка 3.6.5 от приложение II, първа алинея към Регламент (ЕО) № 1107/2009, не са изпълнени.

               (11)

               Комисията прикани заявителя да представи своите коментари относно заключението на Органа. Освен това, в съответствие с член 14, параграф 1, трета алинея от Регламент за изпълнение (ЕС) № 844/2012 Комисията прикани заявителя да представи коментари по проекта на доклад за подновяване. Заявителят представи своите коментари, които бяха разгледани внимателно.

               (12)

               Независимо от изложените от заявителя аргументи, не беше възможно да бъдат отхвърлени опасенията, свързани с веществото.

               (13)

               Впоследствие, по отношение на един или повече представителни видове употреба на най-малко един продукт за растителна защита не бе установено, че предвидените в член 4 критерии за одобрение са изпълнени. Поради това одобрението на активното вещество линурон не се подновява.

               (14)

               Затова Регламент за изпълнение (ЕС) № 540/2011 следва да бъде съответно изменен.

               (15)

               На държавите членки следва да се предостави време да отнемат разрешенията за продукти за растителна защита, съдържащи линурон.

               (16)

               За съдържащите линурон продукти за растителна защита, за които държавите членки предоставят евентуален гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 3 юни 2018 г.

               (17)

               С Регламент за изпълнение (ЕС) 2016/950 на Комисията (9) срокът на одобрението за линурон бе удължен до 31 юли 2017 г., за да се даде възможност процедурата по подновяването да приключи, преди срокът на одобрението да изтече. Тъй като решението е взето преди изтичането на този удължен срок, настоящият регламент следва да започне да се прилага възможно най-бързо.

               (18)

               Настоящият регламент не засяга подаването на ново заявление за одобряване на линурон в съответствие с член 7 от Регламент (ЕО) № 1107/2009.

               (19)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Неподновяване на одобрението на активното вещество
   Одобрението на активното вещество линурон не се подновява.
   Член 2
   Преходни мерки
   Държавите членки отнемат разрешенията за продукти за растителна защита, съдържащи линурон като активно вещество, не по-късно от 3 юни 2017 г.
   Член 3
   Гратисен период
   Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича не по-късно от 3 юни 2018 г.
   Член 4
   Изменение на Регламент за изпълнение (ЕС) № 540/2011
   В част А от приложението към Регламент за изпълнение (ЕС) № 540/2011 се заличава ред № 51 относно линурон.
   Член 5
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 10 февруари 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Директива 2003/31/ЕО на Комисията от 11 април 2003 г. за изменение на Директива 91/414/ЕИО на Съвета за включване на активните вещества 2,4-DB, бета-цифлутрин, цифлутрин, ипродион, линурон, малеинов хидразид и пендиметалин (ОВ L 101, 23.4.2003 г., стр. 3).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

      (6)  ЕОБХ (Европейски орган за безопасност на храните), 2016 г. Заключение във връзка с партньорската проверка на оценката на риска от употребата на активното вещество линурон като пестицид. EFSA Journal (Бюлетин на ЕОБХ) 2016; 14(2):4406, 173 стр. doi:10.2903/j.efsa.2016.4406.

      (7)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

      (8)  Регламент (ЕО) № 396/2005 на Европейския парламент и на Съвета от 23 февруари 2005 година относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).

      (9)  Регламент за изпълнение (ЕС) 2016/950 на Комисията от 15 юни 2016 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества 2,4-ДБ, бета-цифлутрин, карфентразон-етил, Coniothyrium minitans щам CON/M/91-08 (DSM 9660), циазофамид, делтаметрин, диметенамид-Р, етофумезат, фенамидон, флуфенацет, флуртамон, форамсулфурон, фостиазат, имазамокс, йодосулфурон, ипродион, изоксафлутол, линурон, малеинов хидразид, мезотрион, оксасулфурон, пендиметалин, пикоксистробин, силтиофам и трифлоксистробин (ОВ L 159, 16.6.2016 г., стр. 3).


title: Регламент за изпълнение (ЕС) 2017/1530 на Комисията от 7 септември 2017 година за изменение на Регламент за изпълнение (ЕС) № 540/2011 по отношение на удължаване на срока на одобрението на активното вещество хизалофоп-P-тефурил (Текст от значение за ЕИП. )

text:
               8.9.2017

               BG

               Официален вестник на Европейския съюз

               L 232/4

         РЕГЛАМЕНТ ЗА ИЗПЪЛНЕНИЕ (ЕС) 2017/1530 НА КОМИСИЯТА
   от 7 септември 2017 година
   за изменение на Регламент за изпълнение (ЕС) № 540/2011 по отношение на удължаване на срока на одобрението на активното вещество хизалофоп-P-тефурил
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 17, първа алинея от него,
   като има предвид, че:

               (1)

               В част А от приложението към Регламент за изпълнение (ЕС) № 540/2011 на Комисията (2) са посочени активните вещества, които се считат за одобрени съгласно Регламент (ЕО) № 1107/2009.

               (2)

               Предвид времето и ресурсите, необходими за извършването на оценките на заявленията за подновяване на одобренията на големия брой активни вещества, чиито одобрения изтичат между 2019 и 2021 г., с Решение за изпълнение C/2016/6104 на Комисията (3) бе установена работна програма, с която се обединяват сходни активни вещества и се определят приоритети въз основата на опасения за здравето на човека и на животните или за околната среда, както е предвидено в член 18 от Регламент (ЕО) № 1107/2009.

               (3)

               Одобренията на активните вещества пропаквизафоп, хизалофоп-P-етил и хизалофоп-P-тефурил първоначално са изтичали между 2019 г. и 2021 г. Като се има предвид, че трите вещества са естерови варианти на квизалофоп, те имат сходни свойства. Като се вземе предвид Решение за изпълнение C/2016/6104, опасните свойства на хизалофоп-P-тефурил (4) и фактът, че трите вещества имат големи сходства помежду си, е уместно те да бъдат групирани заедно, за да се съгласува по време тяхната оценка и процесът на партньорска проверка, извършван от Европейския орган за безопасност на храните. Вследствие на това досиетата за трите вещества следва да бъдат предадени на съответните докладващи държави членки в рамките на един и същ период от време.

               (4)

               Одобренията на пропаквизафоп и хизалофоп-P-етил изтичат на 30 ноември 2021 г. С цел да се съгласува по време оценката на веществото хизалофоп-P-тефурил с оценката на другите две вещества, срокът на одобрението на веществото хизалофоп-P-тефурил следва да бъде удължен.

               (5)

               Заявление за подновяване на одобрението на хизалофоп-P-тефурил, бе подадено в съответствие с Регламент за изпълнение (ЕС) № 844/2012 на Комисията (5).

               (6)

               За целите на член 17, първа алинея от Регламент (ЕО) № 1107/2009 в случаите, в които най-късно 30 месеца преди датата на изтичане на срока, определен в член 1 от настоящия регламент, не е подадено допълнително досие в съответствие с Регламент за изпълнение (ЕС) № 844/2012, Комисията посочва като дата на изтичане на срока датата, определена преди влизането в сила на настоящия регламент, или най-ранната възможна дата след това.

               (7)

               За целите на член 17, първа алинея от Регламент (ЕО) № 1107/2009 в случаите, в които Комисията приема регламент, с който не се подновява одобрението на активното вещество, посочено в настоящия регламент, тъй като не са изпълнени критериите за одобрение, Комисията посочва като дата на изтичане на срока по-късната от двете дати — датата, определена преди влизането в сила на настоящия регламент, или датата на влизане в сила на регламента, с който не се подновява одобрението на активното вещество. По отношение на случаите, в които Комисията приема регламент, с който се подновява одобрението на активното вещество, посочено в настоящия регламент, Комисията се стреми да определи, по целесъобразност според обстоятелствата, най-ранната възможна дата на прилагане.

               (8)

               Поради това Регламент за изпълнение (ЕС) № 540/2011 следва да бъде съответно изменен.

               (9)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   В част А от приложението към Регламент за изпълнение (ЕС) № 540/2011 в шестата колона — „Изтичане срока на одобрението“ на вписване 279 — „Хизалофоп-P-тефурил“, датата „30 ноември 2019 г.“ се заменя с датата „30 ноември 2021 г.“
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 септември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  ОВ L 153, 11.6.2011 г., стр. 1.

      (3)  Решение за изпълнение на Комисията от 28 септември 2016 г. за изготвяне на работна програма за оценка на заявленията за подновяване на одобренията на активни вещества, чийто срок на валидност изтича през 2019 г., 2020 г. и 2021 г., в съответствие с Регламент (ЕО) № 1107/2009 на Европейския парламент и на Съвета (ОВ C 357, 29.9.2016 г., стр. 9).

      (4)  Становище на Комитета за оценка на риска (КОР) на Европейската агенция по химикали с предложение за хармонизирана класификация и етикетиране на хизалофоп-P-тефурил на равнището на ЕС (Opinion proposing harmonised classification and labelling at EU level of Quizalofop-P-tefuryl), прието на 3 юни 2016 г.

      (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).